古典芭蕾舞

係建基於傳統芭蕾舞技巧同詞彙嘅嗰一套芭蕾舞，亦都係最廣為人知嗰一種。古典芭蕾舞最明顥嘅藝術特徵有以下呢啲：
重視流暢優美嘅動作；例：舞蹈員要用特定嘅腳位同步行方法嚟連接唔同嘅舞步。
偏好修長嘅線條；例：做阿拉伯斯卡舞姿嗰陣要將隻抬起髀伸到直一直，令個舞蹈員嘅膊頭去腳板成一條長嘅線。
講求對稱性；例：喺一班舞蹈員一齊團隊跳舞嗰時，佢哋企嘅位置會成對稱嘅圖形。
喺舞步上有好嚴謹嘅規範；通常一場古典芭蕾舞表演入面嘅舞段冚唪唥都係由古典芭蕾舞嗰柞基本舞步砌出嚟嘅，所以喺學古典芭蕾舞嗰陣，老師會要求學生學曉完美噉做每一個古典舞步。

古典芭蕾舞可以按照地區分做法國式、意大利式、英格蘭式、同俄羅斯式等多派。好多時，每一款古典芭蕾舞都有佢自己獨有嘅教法，而英國皇家舞蹈學院用嘅嗰套教法係最廣受探用嘅。皇家舞蹈學院嗰套結合咗意大利式、法國式、同俄羅斯式嘅教法，形成咗英格蘭式呢種獨有嘅一種風格，為全世界嘅芭蕾舞教育制定咗標準。

技巧 

芭蕾舞技巧包含咗一柞特定嘅身體移動方法，係芭蕾舞嘅基礎。芭蕾舞有好多技巧，而且好多技巧喺唔同門派之間有所差異，不過無論門派，古典芭蕾舞都有某啲共通點：古典芭蕾舞蹈員會用五大腳位，而且跳親乜舞步都會用呢啲腳位起始同作結，喺做腳位嗰陣雙髀會外開；喺起跳嗰陣，古典芭蕾舞蹈員追求輕盈感... 等等。呢啲特定嘅舞步會組成一段段嘅舞，喺某啲芭蕾舞劇當中，編舞師可能會加入少量古典舞步以外嘅舞步，但古典芭蕾舞表演嘅重心一定係以古典舞步為主。

敘事性 

古典芭蕾舞劇嘅另一個特徵係實會有故仔：一場典型嘅古典芭蕾舞劇會分做若干幕，每一幕代表個故仔入面嘅某一段；喺每一幕當中，啲芭蕾舞蹈員會著住代表所演嘅角色嘅服裝，喺一個有適當佈景嘅舞台上面，隨住心情上符合嗰幕嘅情節嘅音樂跳出編舞師所指定嘅舞步，用呢啲舞步再加埋些少默劇技巧作為肢體語言，表達每個故仔啲角色嘅情感。

舉個例說明，《天鵝湖》係一齣舉世聞名嘅古典芭蕾舞劇，多數版本嘅天鵝湖分做四幕，第二幕講王子喺個湖嗰度同俾邪惡魔法師變咗做天鵝嘅公主邂逅並且一見鍾情；喺呢一幕當中，王子會著住有返噉上下豪華嘅服裝，表達佢係一個王子，而公主多數會著住純白色嘅芭蕾舞裙，舞台佈置會係一個平靜嘅湖景，而跟住王子同公主會伴隨住浪漫嘅音樂，一路跳舞一路有互相依偎嘅動作－靠噉嚟表達俾觀眾知「王子同公主喺湖邊相遇，並且墮入愛河」嘅情節。

古典芭蕾舞劇比較出名嘅有《天鵝湖》同埋《合桃鉗》等等，呢啲膾炙人口嘅芭蕾舞劇到咗廿一世紀都仲係成日俾人攞嚟返炒，而且佢哋嘅故仔仲有俾人改編做戲等第啲媒體嘅創作品。

著名劇目 
古典芭蕾舞劇最出名嘅有以下呢啲：
天鵝湖
合桃鉗
睡公主
... 等等。

芭蕾舞
芭蕾舞史
現代芭蕾舞

參考書 
Anderson, Jack (1992). Ballet & Modern Dance: A Concise History (2nd ed.). Princeton, NJ: Princeton Book Company, Publishers. ISBN 0-87127-172-9.
Bland, Alexander (1976). A History of Ballet and Dance in the Western World. New York: Praeger Publishers. ISBN 0-275-53740-4.
Chantrell, Glynnis, ed. (2002). The Oxford Essential Dictionary of Word Histories. New York: Berkley Books. ISBN 0-425-19098-6.
Kirstein, Lincoln; Stuart, Muriel (1952). The Classic Ballet. New York: Alfred A Knopf.
Lee, Carol (2002). Ballet In Western Culture: A History of its Origins and Evolution. New York: Routledge. ISBN 0-415-94256-X.

攷 

芭蕾舞